Gŵyl yr Ystwyll (neu’r Seren-ŵyl)

*Ionawr 6*

**Nodiadau**

*Gŵyl yr Ystwyll (gair sy’n tarddu o’r Lladin* stella) *yw penllanw’r Nadolig. Yn wir* mae’n rhagfynegi’r Ail Ddyfodiad ac yn *rhagflas o gyflawniad addewid y Pasg, o amlygiad Crist i’r holl bobl. Dyma’r dyddiad mwyaf hynafol i’w gysylltu â dathlu’r Nadolig a’r diwrnod y mae’r traddodiad Uniongred yn dathlu prif ŵyl y Nadolig.*

*Yn draddodiadol mae’r ŵyl hon yn ddathliad triphlyg: y seren yn arwain y Doethion at y Baban Iesu, Bedydd Crist a’r Briodas yng Nghana, a phob un ohonynt yn amlygiad o Grist. Mae’r Llithiadur yn darparu ar gyfer hyn yn y dyddiau sy’n dilyn.*

*Mae’n draddodiad mewn llawer o eglwysi rhwng y Nadolig a’r Ystwyll i symud ffigurau’r Doethion un cam yn agosach at y preseb bob dydd nes cyrraedd o’r diwedd ar ŵyl yr Ystwyll. Wrth wneud hyn, gellir yn hawdd gynnwys y plant.*

*Gellir hefyd symud Gŵyl yr Ystwyll i’r Sul agosaf.*

Deunydd ar gyfer gweinyddu’r Cymun Bendigaid

ar ŵyl yr Ystwyll

***Rhagarweiniad i’r Gweddïau o Edifeirwch***

Gyfeillion annwyl, mae goleuni Iesu fel pelydrau gloyw wrth iddo alw pob cenedl a phobl at wawr ei ddisgleirdeb. Gadewch i ni ddod â thywyllwch ein pechod i’w weddnewid gan oleuni Crist.

***Brawddegau o Edifeirwch***

*Naill ai’r Brawddegau o Edifeirwch o Gymun Bendigaid 2004*

*Neu*:

Arglwydd Iesu, yr wyt ti’n barnu dy bobl yn gyfiawn:

mae dy galon yn gorlifo â chariad.

Arglwydd trugarha, **Arglwydd trugarha**.

Arglwydd Iesu, bydd dy gyfiawnder yn llwyddo

a heddwch yn ffynnu tra bo lleuad.

Crist trugarha, **Crist trugarha** .

Arglwydd Iesu, yr wyt yn gwaredu’r anghenus pan lefa

ac yn tosturio wrth y gwan a’r anghenus.

Arglwydd trugarha, **Arglwydd trugarha** .

*Neu*:

Er bod tywyllwch yn gorchuddio'r ddaear,

a'r fagddu dros y bobloedd.

Bydded i’th ogoniant lewyrchu arnom.

Arglwydd trugarha, **Arglwydd trugarha**.

Fe ddaw'r cenhedloedd at dy oleuni,

a brenhinoedd at ddisgleirdeb dy wawr.

Bydded i ni weld dy ogoniant arnom.

Crist trugarha, **Crist trugarha**.

Troir atat gyflawnder y môr,

a daw golud y cenhedloedd yn eiddo iti.

Bydded i oleuni dy ogoniant ddisgleirio yn ein plith.

Arglwydd trugarha, **Arglwydd trugarha**.

***Yr Ymbiliau***

*Gwahoddiad i weddïo*

Annwyl frodyr a chwiorydd, mae goleuni gogoniant Crist wedi gwawrio ar y byd. Gadewch i ni weddïo gyda’n gilydd dros y byd y daeth ef i’w waredu, gan ddeisyf y bydd yr eglwys yn oleuni i’r cenhedloedd.

*Deisyfiadau*

Gadewch i ni weddïo dros holl genhedloedd ac arweinwyr y byd: bydded i’r Arglwydd wasgaru’r tywyllwch sy’n gorchuddio’r ddaear ac sy’n gwahanu pobl oddi wrth ei gilydd. Bydded iddo ein casglu ni ynghyd yn ei gorlan.

**A.** Arglwydd y gogoniant

**Gwrando ein gweddi.**

Gadewch i ni weddïo dros y rhai nad ydynt yn adnabod Crist: y bydd eu calonnau yn gorlifo â llawenydd ar ei ymddangosiad. A.

Gadewch i ni weddïo dros yr eglwys ledled y byd: y byddwn yn oleuni disglair i arwain eraill at yr Arglwydd. ***A.***

Gadewch i ni weddïo dros gymuned ein plwyf ni: y bydd addewidion Duw yn cael eu cyflawni ynom er mwyn i ni estyn tangnefedd a goleuni Iesu i bawb sydd yn byw yn y lle hwn. ***A.***

Gadewch i ni weddïo dros bawb y mae eu taith drwy fywyd yn anodd neu’n feichus oherwydd dioddefaint neu waeledd: a hwythau’n olau gan lewyrch ffydd, bydded iddynt godi fel pobl y dydd a rhodio yng ngogoniant disglair Crist. ***A.***

*Gweddi i gloi*

O Dduw Tragwyddol,

trwy oleuni seren arweiniaist y cenhedloedd

at ddisgleirdeb gwawrddydd dy Fab

a datguddiaist gyfoeth ei genhadaeth yn rhoddion y Doethion.

Gwrando ar y gweddïau a offrymwn yn ei enw,

y cesglir pawb ynghyd

i fwynhau am byth ogoniant dy Fab, ein Gwaredwr Iesu Grist. **Amen**.

***Rhaglith***

*I’w ddefnyddio ar ŵyl yr Ystwyll a thrwy gydol y Tymor.*

Ac yn awr dathlwn ddatguddiad dy ogoniant

a amlygwyd drwy’r Gair a ddaeth yn gnawd.

Addolodd y doethion ef yn frenin yr holl genhedloedd.

Ar lan yr Iorddonen gorchmynnaist ni i wrando ar dy annwyl Fab

wrth iddo gyfodi o ddŵr y bedydd.

Yng Nghana amlygodd ei allu i ddatguddio’r greadigaeth newydd

yn y dŵr a drowyd yn win.

Ef yw’r eneiniog, dy Feseia di

sy’n dwyn gobaith ac iachawdwriaeth i’r byd.

*I’w ddefnyddio rhwng Bedydd Crist a Chyflwyniad Crist*

Ac yn awr rhoddwn ddiolch i ti

oherwydd drwy’r Gair a ddaeth yn gnawd

disgleiria dy ogoniant drwy’r byd.

Ynddo ef datguddir y greadigaeth newydd.

gwawriodd goleuni newydd

a dygir yr holl genhedloedd allan o dywyllwch.

***Gwahoddiad i weddïo Gweddi’r Arglwydd***

*Naill ai:*

Dan arweiniad goleuni ffydd, gadewch i ni godi’n llygaid tua’r nefoedd,

a galw ar Dduw ein Tad.

*Neu*:

Yng Nghrist yr ydym wedi derbyn Ysbryd mabwysiad fel meibion a merched Duw, ac felly mentrwn weddïo:

**Ein Tad…**

***Yr Anfon Allan***

Yng ngoleuni Crist a than eneiniad yr Ysbryd,

ewch mewn tangnefedd i garu a gwasanaethu’r Arglwydd.

**Yn enw Crist. Amen.**

Bendithio’r Sialc yn Nhymor yr Ystwyll

*Arfer traddodiadol yw Bendithio’r Sialc, sy’n ein hatgoffa fod Crist yn bresennol yn y cariad a ddangoswn i’n gilydd yn ein bywydau beunyddiol. Fel y daeth y Doethion i chwilio am oleuni Crist a chael eu croesawu i’r tŷ gan y Teulu Sanctaidd, felly croesawn ni bawb sy’n dod yn enw’r Arglwydd, gan weddïo y bydd ein cartrefi’n cael eu hamddiffyn rhag tywyllwch a’u llenwi â goleuni Crist a chynhesrwydd ei Ysbryd. Mae’r ddefod hon yn defnyddio’r enwau traddodiadol a roddir i’r Doethion: Caspar, Melchior a Balthasar.*

*Gall bendithio’r sialc ddigwydd ar ôl yr efengyl yn y Cymun Bendigaid neu cyn y fendith derfynol. Gellir rhoi’r sialc ger y preseb fel y gall pobl fynd â darn adre gyda hwy ar ddiwedd y Cymun Bendigaid.*

***Rhagarweiniad***

Fy nghyfeillion annwyl, heddiw dathlwn Oleuni Crist a ddatguddiwyd i’r holl fyd drwy ymweliad y Doethion â’r tŷ ym Methlehem. Gadewch i ni weddïo y bydd Crist a ddaeth i ymgartrefu yn ein plith yn gwarchod ein calonnau a’n cartrefi ac yn ein llenwi â chynhesrwydd ei gariad, fel y byddo i bawb sy’n ymweld â’n cartrefi gael eu bendithio â’i fywyd a’i gariad.

Arglwydd Dduw,

trwy oleuni seren arweiniaist y cenhedloedd

at ddisgleirdeb Crist.

Bendithia bawb fydd yn defnyddio’r sialc hwn i arnodi llythrennau cyntaf enwau’r doethion

(Caspar, Melchior a Balthasar) ar ddrysau eu cartrefi.

Bydded iddynt groesawu pawb a ddaw yn enw’r Arglwydd

a chynnig cynhesrwydd a lletygarwch, goleuni a llawenydd.

Amddiffyn eu haelwydydd rhag tywyllwch pechod

a llanw eu bywydau â goleuni Crist

fel, a hwythau’n llawn o lewyrch yr Ysbryd,

y byddant yn rhannu eu trysor o adnabod Crist Iesu ein Harglwydd,

sydd yn fyw ac yn teyrnasu gyda thi a’r Ysbryd Glân,

yn un Duw yn awr a hyd byth. **Amen**.

Arnodi Cartrefi

â Sialc wedi’i Fendithio adeg yr Ystwyll

*Rhoddir marc ar gapan prif ddrws y tŷ (ac unrhyw ddrws arall os dymunir) gan aelod o’r teulu yn y dull a ganlyn:*

*20 + C + M + B + (blwyddyn)*

Y tri Gŵr Doeth

C Caspar

M Melchior

B a Balthasar

fu’n dilyn y seren

a’u harweiniodd at Grist.

20 Ddwy fil

... a … o flynyddoedd yn ôl.

++ Bydded i Grist fendithio’n cartref

++ ac aros gyda ni drwy’r flwyddyn newydd.

*Gellir defnyddio’r weddi ganlynol*

O Dduw ein Tad,

bendithia ni wrth i ni ymgynnull yma

wrth ddrws ein cartref.

Amddiffyn ni rhag tywyllwch

a llanw ni â gras Crist

sy’n galw arnom i groesawu

pawb sy’n dod yn ei enw ef.

Gofynnwn hyn drwy Iesu yr Arglwydd. **Amen**.

*Mae’r llythrennau CMB hefyd yn talfyrru’r ymadrodd Lladin, Christus mansionem benedicat, sef "Bendithied Crist y cartref."*

Cyhoeddiad yr Ystwyll

*Am fod dyddiad gŵyl fel y Nadolig yn ansymudol fe’i cofir yn hawdd ond nid yw dyddiad y gwyliau symudol, yn bennaf y Pasg a’r gwyliau y dibynna eu dyddiad arno, mor hawdd ei ddyfalu. Wrth gwrs, erbyn heddiw, mae calendrau sy’n cyhoeddi’r dyddiadau ymhell o flaen llaw ond pan nad oedd calendrau ar gael yr oedd cyhoeddiad yr Ystwyll yn amhrisiadwy. Fodd bynnag, hyd yn oed heddiw, mae’r cyhoeddiad o werth mawr: mae’n datgan mai gŵyl y Pasg yw calon y flwyddyn litwrgaidd ac yn cyhoeddi atgyfodiad Crist fel y dirgelwch sy’n lliwio holl amserau a thymhorau’r flwyddyn. Mae’r Cyhoeddi hefyd yn gyfle da i rannu’r calendrau plwyf.*

*Gwneir y cyhoeddiad ar ôl yr efengyl neu’r homili neu ar ôl y Cymun, cyn y fendith a’r anfon allan. Gellir ei adrodd neu ei ganu gan offeiriad, diacon, darllenydd neu gantor.*

Annwyl frodyr a chwiorydd,

disgleiria gogoniant yr Arglwydd arnom

ac fe’i hamlygir yn ein plith yn wastadol

hyd y dydd y daw drachefn.

Ddydd ar ôl dydd ac wythnos ar ôl wythnos,

drwy rythm yr amserau a’r tymhorau,

gadewch i ni ddathlu dirgelwch ein hiachawdwriaeth,

sy’n cyrraedd ei uchafbwynt yn Nhridiau Sanctaidd marwolaeth Crist, ei gladdedigaeth a’i atgyfodiad gogoneddus a ddethlir rhwng hwyrnos y…..o Fawrth/Ebrill a hwyrnos y…..o Fawrth/Ebrill.

Y Pasg yw dathliad yr eglwys o waith gwaredigol Crist a’i fuddugoliaeth dros bechod a marwolaeth, a phob Sul deuwn ynghyd fel Pobl y Pasg ar Ddydd Atgyfodiad yr Arglwydd. Y Pasg sy’n penderfynu dyddiadau’r holl ddyddiau a gadwn yn rhai sanctaidd:

Bydd Dydd Mercher y Lludw, dydd cyntaf y Garawys, yn syrthio ar y ...

Dethlir Dydd Dyrchafael yr Arglwydd ar y ...

Dethlir y Pentecost, penllanw llawen Tymor y Pasg, ar y ...

Dethlir Sul Cyntaf yr Adfent ar y ...

Trwy holl wyliau’r Eglwys yr ydym ni, pererin bobl Dduw, yn cyhoeddi pasg Crist.

I Iesu Grist, yr hwn oedd, yr hwn sydd, a’r hwn sydd i ddod, Arglwydd amser a hanes,

y bo’r gogoniant a’r moliant yn oes oesoedd. **Amen**.

***Bendithio’r Calendrau***

O Dduw Tragwyddol,

ddydd ar ôl dydd ac wythnos ar ôl wythnos, yr wyt yn ein sicrhau o’th bresenoldeb.

Trwy fywyd dy eglwys ac yn amgylchiadau ein bywyd

yr wyt yn ein harwain yn ddyfnach i ddirgelwch marwolaeth ac atgyfodiad Crist.

Bendithia ni a phawb sy’n derbyn y calendrau hyn.

Rhagflaena ni fel colofn o dân

ac arwain ni â chwmwl dy bresenoldeb

fel y profwn bob dydd dy ddaioni

a thyfu’n agosach atat.

Gofynnwn hyn drwy Grist ein Harglwydd. **Amen**.

Bedydd Crist

Bendithio ac Ysgeintio Dŵr Sanctaidd

*Heddiw dathlwn Fedydd Crist gan Ioan Fedyddiwr yn nyfroedd yr Iorddonen. Unwaith eto try ein golygon at annwyl Fab y Tad, Oen Duw sy’n dwyn ymaith bechod y byd. Mae’r ddefod o ysgeintio yn ein hatgoffa o’r alwad a ddaw drwy ein bedydd i droi oddi wrth bechod a, thrwy dywalltiad yr Ysbryd Glân, i fyw bywyd atgyfodedig Crist. Gellir defnyddio’r ddefod o ysgeintio yn lle’r ddefod o edifeirwch arferol.*

***Rhagarweiniad***

*Blwyddyn A*

Fy mrodyr a’m chwiorydd: trwy Iesu dygwyd Efengyl tangnefedd i’r holl bobl. Eneiniodd Duw ef â’r Ysbryd Glân ac â nerth, gan gyflawni ewyllys y Tad ac iacháu pawb oedd dan ormes y diafol. Y mae unrhyw un sy’n anrhydeddu Duw ac yn gwneud yr hyn sydd dda yn dderbyniol ganddo ef.

Defnyddiwn y dŵr hwn i’n hatgoffa o’r bywyd y galwyd ni iddo, trwy droi ymaith oddi wrth bechod a chofleidio’r newyddion da o heddwch a ddygodd Iesu, fel, wedi ein llenwi â’r Ysbryd Glân a gallu o’r uchelder, y gallom ddwyn yn ffyddlon cyfiawnder Duw i fyd sy’n disgwyl am ei gariad.

*Blwyddyn B*

Fy mrodyr a’m chwiorydd: gadewch i ni ymddiried yn Anwylyd y Tad, Iesu Grist ein Harglwydd, oherwydd trwyddo ef y’n gwneir ni yn blant Duw.

Gadewch i ni ddefnyddio’r dŵr hwn i’n hatgoffa o’r dydd y’n dygwyd ni yn gyntaf at ddyfroedd y bedydd, ac i gadw ein golygon ar y ffordd o fyw y’n galwyd ni iddi. Gadewch i ni ymwrthod â phechod a throi at Dduw sy’n maddau’n helaeth ac yn ein digoni â phethau da.

*Blwyddyn C*

Fy mrodyr a’m chwiorydd: amlygir daioni Duw yng Nghrist a'i gariad tuag atom, wrth iddo ein hachub ni drwy olchiad yr ailenedigaeth ac adnewyddiad gan yr Ysbryd Glân, a dywalltodd ef arnom ni yn helaeth.

Defnyddiwn y dŵr hwn i ddwyn i gof yr alwad a dderbyniasom yn ein bedydd, trwy droi oddi wrth bechod a chael ein golchi yn nhosturi difesur Crist, Annwyl Fab y Tad.

*Rhagarweiniad cyffredinol*

Gyfeillion annwyl,

defnyddiwn y dŵr hwn i’n hatgoffa o’n bedydd.

Gadewch i ni ofyn i Dduw ei fendithio

a’n cadw ni’n ffyddlon i’r Ysbryd a roddodd ef i ni,

fel y gallom barhau i rodio yn y goleuni

a chadw fflam y ffydd ynghyn yn ein calonnau.

*Gweddi ddistaw*

O Dduw ein Tad,

bedyddiwyd dy Fab ein Harglwydd Iesu Grist

yn nyfroedd yr Iorddonen gan Ioan,

a’i eneinio â’r Ysbryd Glân.

Gofynnwn i ti fendithio’r dŵr hwn a ddefnyddiwn mewn ffydd.

Tywallt dy faddeuant arnom

a chyfnertha ni mewn sancteiddrwydd.

Dyro i ni ddŵr bywiol

sy’n tarddu yn wastadol o ffynnon iachawdwriaeth,

fel y’n harweinir ni gan Grist dy Annwyl Fab i’th bresenoldeb

â chalonnau pur.

Gofynnwn hyn drwy Grist ein Harglwydd. **Amen**.

*Gellir canu cân briodol tra yr ysgeintir yr offeiriad a’r bobl.*

*Daw’r ysgeintio i ben â’r weddi ganlynol:*

Bydded i Dduw hollalluog faddau inni ein pechodau,

ein nerthu mewn daioni

a’n cadw yn y bywyd tragwyddol

drwy Iesu Grist ein Harglwydd. **Amen**.

*Mae’r Cymun Bendigaid yn parhau â’r Gloria.*

Cyflwyniad Crist

Bendithio’r Canhwyllau a’r Gorymdeithio

*Mae Cyflwyniad Crist (a elwir hefyd yn Ŵyl Fair y Canhwyllau) yn dathlu diwedd Gŵyl Goleuni’r Nadolig. Mae’n arferiad traddodiadol, ar ddechrau’r Cymun Bendigaid, i fendithio’r canhwyllau a’u cario mewn gorymdaith i groesawu Crist. Dathlwn y dydd pan gyflwynodd Mair a Joseff Iesu yn y deml, yn unol â Chyfraith Moses. Yno croesawodd a chofleidiodd Simeon y baban Iesu, Goleuni’r Cenhedloedd a gogoniant ei bobl. Isod, cynigir tair ffurf wahanol ar y rhagarweiniad, yn pwysleisio gwahanol agweddau ar themâu’r ŵyl.*

***Y Ffurf gyntaf: Gorymdaith***

*Bydd y bobl yn ymgynnull mewn capel oddi mewn i’r eglwys neu rywle arall addas y tu allan i’r eglwys y gweinyddir y Cymun Bendigaid ynddi. Cludant ganhwyllau heb eu goleuo. Tra goleuir y canhwyllau, gellir canu emyn neu gân briodol.*

Yn enw’r Tad a’r Mab a’r Ysbryd Glân. **Amen**.

Gras a thangnefedd a fo gyda chwi.

**A’th gadw di yng nghariad Crist.**

***I. Canu ei glodydd***

*Mae’r offeiriad yn cyfarch y bobl yn y geiriau hyn neu rai tebyg:*

Adeg y Nadolig clywsom neges yr angylion yn cyhoeddi ‘Tangnefedd i bawb ar y ddaear.’ Ddeugain niwrnod wedi hynny, wrth i ni gofio’r adeg sanctaidd pan gyflwynwyd Crist yn y deml, gwrandawn ar lais Simeon yn canu clodydd Iesu, yr iachawdwriaeth a addawyd i’r holl genhedloedd.

Ar y dydd hwn, yn y deml, datgenir poen cariad a phris iachawdwriaeth, a molir Duw am ei waith achubol yn arwain ei bobl o dywyllwch i’w ryfeddol oleuni ef ei hun.

Wrth i’n dathliadau Nadolig ddod i ben daliwn ein gafael yng ngoleuni y baban Iesu. Dan arweiniad yr Ysbryd, gadewch ni fynd i dŷ Dduw, gan gofleidio’r Goleuni a ddaeth i’r byd, a chanu ei glodydd. Yno fe’i adnabyddwn ef ar doriad y bara, gan gyhoeddi ei farwolaeth a’i atgyfodiad hyd nes y daw.

Gweddïwn.

Molwn a bendithiwn di, O Dad,

oherwydd goleuaist y byd drwy roi dy Fab

a ddaeth i rannu ein dynoliaeth a’n rhyddhau.

Bydded i ni, sy’n dal y canhwyllau hyn,

rodio yn llawenydd ei bresenoldeb

a chan ganu ei glodydd,

ei gyhoeddi’n Frenin y gogoniant.

Gofynnwn hyn drwy yr un Crist ein Harglwydd. **Amen**

Gadewch i ni fynd mewn tangnefedd i gyfarfod yr Arglwydd.

***II. Coleddu’r Goleuni***

*Mae’r offeiriad yn cyfarch y bobl yn y geiriau hyn neu rai tebyg:*

Ddeugain niwrnod yn ôl yr oeddem yn llawenhau yng ngenedigaeth ein Harglwydd Iesu Grist, ac yntau’n cael ei fagu ym mreichiau ei fam gariadus. Heddiw, wedi’n llenwi â goleuni ei bresenoldeb, dygwn i gof y diwrnod llawen pan gafodd ei gyflwyno yn y deml, yn unol â Chyfraith Moses, a chyfarfod â’i bobl ffyddlon.

Dan arweiniad yr Ysbryd, daeth Simeon ac Anna i’r deml a chydnabod Crist yn Arglwydd a Gwaredwr iddynt. Gan gymryd Crist yn ei freichiau, bendithiodd Simeon Dduw a llanwyd Mair a Joseff â rhyfeddod a pharchedig ofn gan y pethau a ddywedodd am eu plentyn. Ar yr un adeg, dechreuodd Anna hithau ogoneddu Duw a llefaru am y plentyn wrth bawb a oedd yn disgwyl rhyddhad.

Gadewch inni, felly, fynd i dŷ Dduw, i weld yr iachawdwriaeth a ddarparwyd i’r holl fyd. Wrth i ni ddal y goleuadau hyn yn ein dwylo, gadewch i ni gofleidio Goleuni’r holl genhedloedd yn ein calonnau a’n bywydau. Gyda hyn, byddwn yn adnabod Crist ar doriad y bara, ac yno, wrth ei fwrdd, yn cyhoeddi ei farwolaeth a’i atgyfodiad hyd nes y daw mewn gogoniant.

Gweddïwn.

O Dduw ein Tad,

o oes i oes ac ym mhob cenhedlaeth

arweiniaist dy bobl o dywyllwch i oleuni.

Yn awr, yng Nghrist, mae disgleirdeb dy oleuni

yn llewyrchu drwy’r holl fyd.

Wrth i ni gario’r canhwyllau hyn

gwared ni o afael y tywyllwch

fel y cawn esgyn i gyfarfod â’r Arglwydd,

sy’n dyfod mewn gostyngeiddrwydd i ryddhau ei bobl.

Gofynnwn hyn drwy Grist ein Harglwydd. **Amen**.

Gadewch i ni fynd mewn tangnefedd i gyfarfod â’r Arglwydd.

***III. Cerdded fel Plant y Goleuni***

Aeth deugain niwrnod heibio ers i ni ddathlu gŵyl genedigaeth Crist, a gyhoeddwyd gan angylion, a gyfarchwyd gan fugeiliaid ac a ddatguddiwyd i’r Doethion. Yn awr, gan lawenhau yng ngoleuni ei ddyfodiad i’r byd, cofiwn y dydd pan gyflwynwyd ef gan Mair a Joseff yn y deml.

Yno, yn y deml, cofleidiodd yr hen ŵr Simeon blentyn Mair, canodd ei glodydd, a datganodd bris cariad a llawenydd iachawdwriaeth. Gogoneddodd Anna hithau Dduw a llefaru am y plentyn wrth bawb a oedd wedi hiraethu am ryddid ar hyd eu bywydau.

Yn llawnder llawenydd genedigaeth Crist a chan ddal ein gafael yn yr iachawdwriaeth a enillodd ef i ni drwy ei groes a’i atgyfodiad, gadewch i ni gerdded fel plant y Goleuni a hyderu yn nisgleirdeb gogoneddus Crist yr Arglwydd. Gan agor y drysau hynafol led y pen, gadewch i ni fynd i dŷ Dduw ac yno ei gofleidio ef, yr un sy’n gwneud pob peth yn newydd. Bydded i ni gael ein nerthu i rodio yn ffordd y groes a dod, o’r diwedd, i ogoniant yr Atgyfodiad.

Gweddïwn.

O Dduw ein Tad, ffynhonnell pob goleuni,

heddiw amlygaist i Simeon

oleuni dy ddatguddiad i’r cenhedloedd.

Bydded i ni sy’n cario’r canhwyllau hyn,

rodio fel plant y goleuni

â fflam y ffydd yn fyw yn ein calonnau,

fel pan ddaw’r Arglwydd

y byddwn yn barod i’w groesawu.

Trwy Iesu Grist ein Harglwydd. **Amen**.

Gadewch i ni fynd mewn tangnefedd i gyfarfod â’r Arglwydd.

*Yn ystod yr orymdaith, cenir Cân Simeon, neu emyn arall.*

*Mae’r Cymun Bendigaid yn parhau â’r Gloria.*

***Yr Ail Ffurf: Gorymdaith Urddasol***

*Mae’r bobl, yn cario canhwyllau heb eu goleuo, yn ymgynnull yn yr eglwys. Mae’r llywydd, gyda grŵp sy’n cynrychioli’r bobl, yn mynd i fan addas lle y gall mwyafrif y gynulleidfa gymryd rhan yn hawdd. Tra goleuir y canhwyllau, cenir y canlynol neu Antiffon debyg:*

Crist yw goleuni’r cenhedloedd

a gogoniant i’w bobl Israel.

*Ar ôl y cyfarchiad a’r Rhagarweiniad mae’r llywydd yn bendithio’r canhwyllau, yr un fath ag uchod, yna’n mynd mewn gorymdaith at yr allor, tra bo pawb yn canu.*

***Y Drydedd Ffurf***

*Mae’r dewis hwn yn gosod yr orymdaith ar ddiwedd y Cymun Bendigaid ar ôl y Weddi Ôl-Gymun. Mae’n addas hefyd i’w ddefnyddio cyn rhannu’r Tangnefedd.*

*Goleuir y canhwyllau (gan gynnwys Cannwyll y Pasg) ac adroddir neu cenir yr antiffonau canlynol:*

Crist y Gair Tragwyddol:

**Wedi ei osod er cwymp a chyfodiad llawer.**

Datguddia feddyliau ein calonnau

**A thrywana ni â chleddyf dy gariad.**

*Gellir canu emyn*

*Pan fyddo’r canhwyllau i gyd wedi’u goleuo, dywed y llywydd:*

Gweddïwn

Molwn a bendithiwn di, O Dad,

oherwydd goleuaist y byd drwy roi dy Fab

a ddaeth i rannu ein dynoliaeth a’n rhyddhau.

Bydded i ni, sy’n dal y canhwyllau hyn,

rodio yn llawenydd ei bresenoldeb

a chan ganu ei glodydd,

ei gyhoeddi’n Frenin y gogoniant.

Gofynnwn hyn drwy yr un Crist ein Harglwydd. **Amen**

Disgwyliwn am dy drugaredd, O Dduw

**Yng nghanol dy deml.**

*(Distawrwydd)*

*Dywed y llywydd:*

Arglwydd Dduw, ffynhonnell fyw y goleuni tragwyddol,

tywallt i galonnau dy bobl ffyddlon

ddisgleirdeb dy ysblander tragwyddol,

fel y gallwn ni, sy’n cario’r fflamau gloyw hyn,

oleuo’r deml hon i’th ogoniant;

a chyda thywyllwch ein calonnau wedi ei wasgaru

gael ein cyfrif yn deilwng i sefyll yn dy ŵydd yn y deml dragwyddol honno,

lle’r wyt ti yn preswylio ac yn teyrnasu

Tad, Mab ac Ysbryd Glân,

yn un Duw, yn awr a hyd byth. **Amen**.

*Mae’r gweinidogion a’r bobl yn gorymdeithio at y fedyddfan, gan ganu neu ddweud y* Nunc Dimittis.

*Naill ai:*

**A Goleuni i fod yn ddatguddiad i'r Cenhedloedd**

**ac yn ogoniant i'th bobl Israel."**

Yn awr yr wyt yn gollwng dy was yn rhydd, O Arglwydd:

mewn tangnefedd yn unol â'th air. **A.**

Oherwydd y mae fy llygaid wedi gweld dy iachawdwriaeth:

a ddarperaist yng ngŵydd yr holl bobloedd. **A.**

**Gogoniant i’r Tad, ac i’r Mab,**

**ac i’r Ysbryd Glân;**

**fel yr oedd yn y dechrau, y mae yn awr,**

**ac y bydd yn wastad, yn oes oesoedd. Amen.** (Luc 2:29-32)

*Neu:*

*Y Nunc Dimittis o’r* Weddi Ddyddiol *neu fersiwn addas arall.*

***Y Gwersiglau a’r Atebion Terfynol***

O Dad, heddiw daw i ben ein dathliad

o enedigaeth ein Gwaredwr.

**Cynorthwya ni, y ganed ef ynom,**

**i fyw ei fywyd diderfyn ef.**

Heddiw, offrymwn aberth moliant yr Eglwys

**Cynorthwya ni, sy’n derbyn bara’r bywyd,**

**i fod yn ddiolchgar am dy rodd.**

Heddiw, llawenychwn gyda Simeon ac Anna ffyddlon.

**Cynorthwya ni, sy’n darganfod yr Arglwydd yn ei deml dragwyddol**

**i ymddiried yn dy addewidion digyfnewid.**

Heddiw, cyfarchwn Oleuni’r byd.

**Cynorthwya ni, wrth i ni ddiffodd y canhwyllau hyn,**

**fyth i gefnu ar oleuni Crist.**

*Mae pawb yn diffodd eu canhwyllau. Mae cannwyll y Pasg yn parhau ynghyn.*

Heddiw, safwn yn ymyl lle ein bedydd.

**Cynorthwya ni, sydd wedi derbyn nod y groes,**

**i rannu ym marwolaeth yr Arglwydd a’i atgyfodiad.**

Heddiw, trown o enedigaeth Crist at ei ddioddefaint.

**Cynorthwya ni, a’r Garawys yn nesáu,**

**i dreiddio’n ddwfn i ddirgelwch y Pasg.**

Heddiw, bendithiwn ein gilydd yn dy enw

**Cynorthwya ni i rodio yn dy oleuni**

**holl ddyddiau ein bywyd**

**a disgleirio fel goleuadau yn y byd**

**er gogoniant i ti, ein Duw a’n Tad. Amen.**

*Mae’r gweinidogion a’r bobl yn ymadael neu os yw’r gorymdeithio wedi digwydd cyn rhannu’r tangnefedd, rhennir y tangnefedd yn awr.*